ທ່ານຮອງປະທານປະເທດ ເນັ້ນອົງການໄອຍະການ ເດັດດ່ຽວປົກປ້ອງຄວາມຖືກຕ້ອງແລະ ຍຸຕິທໍາ ຢູ່ໃນສັງຄົມ
ສະຫາຍ ພັນຄໍາ ວິພາວັນ ຜູ້ປະຈໍາການ ຄະນະເລຂາທິການ ສູນກາງພັກ, ຮອງປະທານປະເທດ ໄດ້ເປັນກຽດໂອ້ລົມ ແລະ ໃຫ້ທິດຊີ້ນໍາ ຕໍ່ກອງປະຊຸມໃຫຍ່ ຄັ້ງທີ IV ອົງຄະນະພັກ ອົງການໄອຍະການ ປະຊາຊົນສູງສຸດ ໂດຍເນັ້ນໃຫ້ ຄະນະພັກຊຸດໃໝ່ ອອກແຮງດ້ວຍ ຄວາມຮັບຜິດຊອບ ເພື່ອເສີມຂະຫຍາຍ ຜົນສໍາເລັດທີ່ຜ່ານມາ ແລະ ນໍາພາໃນຊຸມປີຕໍ່ໜ້າ ນັ້ນຕ້ອງໄດ້ເຂັ້ມງວດເດັດຂາດ ໃນວຽກງານກວດກາ, ປ້ອງກັນພັກ-ປ້ອງກັນພະນັກງານ ເພື່ອຮັບປະກັນ ປະສິດທິພາບ ໃນການປະຕິບັດ ພາລະບົດ ບາດຂອງອົງການ ໄອຍະການປະຊາຊົນ ແຕ່ລະຂັ້ນ ໃຫ້ສູງກວ່າເກົ່າ.
ໃນນັ້ນຕ້ອງດໍາເນີນ ການກວດກາ, ພິຈາລະນາ ແກ້ໄຂການຈັດຕັ້ງ ຫລື ບຸກຄົນ ທີ່ມີການສວຍໃຊ້ໜ້າທີ່ ເພື່ອຫາຜົນປະໂຫຍດສ່ວນຕົວ, ລະເມີດລະບຽບ ກົດໝາຍໃຫ້ເດັດຂາດ ແລະ ທັນສະພາບ.
ພ້ອມນັ້ນ, ກໍຕ້ອງເອົາໃຈໃສ່ ສຶກສາອົບຮົມ ການເມືອງ-ແນວຄິດ ໃຫ້ມີຄວາມໜັກແໜ້ນ, ຮັບປະກັນ ໃຫ້ສະມາຊິກ, ພະນັກງານ ມີມານະຈິດປະຕິວັດ, ມີຄຸນສົມບັດ ສິນທໍາປະຕິວັດ, ນໍ້າໃຈຮັກຊາດ-ຮັບໃຊ້ ປະຊາຊົນຢ່າງແທ້ຈິງ, ມີຈັນຍາບັນ, ຈັນຍາທໍາ, ໃນການປະຕິບັດ ລະບຽບວິໄນ, ຕ້ານທຸກໄພອັນຕະລາຍ ທີ່ຈະເກີດຂຶ້ນກັບພັກ ແລະ ຕໍ່ກັບອົງການຂອງຕົນ.
ທ່ານກ່າວຕື່ມວ່າ: ພັກ-ລັດ ເຮົາບໍ່ອະນຸຍາດ ໃຫ້ຜູ້ໃດໂດຍສະເພາະ ແມ່ນພະນັກງານໄອຍະການ ປະຊາຊົນໃຊ້ສິດ, ໃຊ້ອໍານາດຂອງຕົນ ເປັນອາດຍາເຈົ້ານາຍ ຢູ່ເໜືອກົດໝາຍ, ຢູ່ເໜືອປະຊາຊົນ ເພື່ອບັງຄັບ ຫລື ລະເມີດສິດ ແລະ ຜົນປະໂຫຍດ ຂອງພົນລະເມືອງ ຕາມລໍາພັງໃຈ. ໃນນັ້ນ ການປະຕິບັດ ພາລະບົດບາດ, ໜ້າທີ່, ສິດຂອງອົງການ ໄອຍະການປະຊາຊົນ ຕ້ອງຢືນຢູ່ບົນທັດສະນະ ພາວະວິໄສ ແລະ ບົນພື້ນຖານຄວາມເປັນຈິງ ແລະ ມີແຕ່ປະຕິບັດ ຕາມກົດໝາຍ ຢ່າງເຂັ້ມງວດເດັດຂາດ, ຍາມໃດກໍປະຕິບັດ ຕາມກົດໝາຍ ຕໍ່ຜູ້ຝ່າຝືນລະເມີດກົດໝາຍ ແລະ ເດັດດ່ຽວປົກປ້ອງຄວາມຖືກຕ້ອງ, ຄວາມຍຸຕິທໍາ ຢູ່ໃນສັງຄົມ, ເດັດຂາດບໍ່ອະນຸຍາດ ໃຫ້ມີອິດທິພົນ ຂອງອໍານາດເຖື່ອນ, ທີ່ຜິດກົດໝາຍຄວບຄຸມ ແລະ ສວຍໃຊ້ບົດບາດ, ໜ້າທີ່ຂອງ ອົງການໄອຍະການ ເພື່ອເຈດຈໍານົງທີ່ບໍ່ຖືກຕ້ອງ. ບໍ່ດັ່ງນັ້ນ ລັດເຮົາກໍບໍ່ອາດ ສ້າງຄວາມເຊື່ອໝັ້ນ, ຄວາມອຸ່ນອ່ຽນໃນ ແລະ ຄວາມຖືກຕ້ອງ ເປັນທໍາໃຫ້ແກ່ ພົນລະເມືອງ ແລະ ສັງຄົມ.
ພ້ອມນັ້ນ, ກໍໃຫ້ເອົາໃຈໃສ່ ໂດຍສະເພາະ ຕໍ່ການພິຈາລະນາ ແລະ ດໍາເນີນຄະດີ ໃນຂະບວນການຍຸຕິທໍາ ທີ່ຍັງມີຊ່ອງຫວ່າງ. ຕິດຕາມ, ກວດກາການ ປະຕິບັດກົດໝາຍ ມາດຕະການແກ້ໄຂ ບັນຫາຢ່າງມີປະສິດທິຜົນ ແລະ ທັນການ, ທັງປັບປຸງແກ້ໄຂກົດ ໝາຍທີ່ວາງອອກ ໃຫ້ນັບມື້ນັບສອດຄ່ອງ ແລະ ມີຄວາມຮັດກຸມກວ່າເກົ່າ; ໃນນັ້ນ ກໍໃຫ້ເອົາໃຈໃສ່ ຫັນພະນັກງານລົງເຮັດວຽກຢູ່ທ້ອງຖິ່ນຮາກຖານ ຕາມລະບົບສາຍໃຍ ການຈັດຕັ້ງ ເພື່ອສ້າງເປັນ ພະນັກງານນໍາພາ, ວິຊາການ ທີ່ຊໍານານງານ ສືບທອດປ່ຽນແທນ ໂດຍມີນິຕິກໍາ, ນະໂຍບາຍຮອງຮັບ ທີ່ຕິດແທດຕົວຈິງ; ສືບຕໍ່ກໍ່ ສ້າງບໍາລຸງ ຍົກລະດັບພະນັກງານ ທີ່ມີໜ້າທີ່ຕໍາແໜ່ງ ນໍາພາ-ຄຸ້ມຄອງ ແລະ ພະນັກງານສືບທອດປ່ຽນແທນ ຢູ່ແຕ່ລະບ່ອນ, ເຮັດຢ່າງເປັນລະບົບມີຈຸດສຸມ ແລະ ເປັນເຈົ້າການ.
ຄຽງຄຸ່ກັນນັ້ນ, ກໍເອົາໃຈໃສ່ພັດທະນາ ພື້ນຖານວັດຖຸ-ເຕັກນິກ ໃຫ້ກ້າວໜ້າ ແລະ ທຽມທັນກັບຍຸກສະໄໝ; ສືບຕໍ່ເປັນເຈົ້າການ ພົວພັນຮ່ວມມື ກັບປະເທດເພື່ອນມິດ ແລະ ອົງການຈັດຕັ້ງສາກົນ ໃນການເຊື່ອມໂຍງ ກັບພາກພື້ນ ແລະ ສາກົນ ຢ່າງຕັ້ງໜ້າໃນວຽກງານ ໄອຍະການ ເພື່ອຍົກລະດັບ ຄວາມອາດສາມາດ ກໍຄືການເຂົ້າຮ່ວມ ໃນຂະບວນການ ຕ້ານສະກັດກັ້ນ ແລະ ແກ້ໄຂບັນຫາ ອາດຊະຍະກໍາຂ້າມຊາດ, ຮັບປະກັນ ສະຖຽນລະພາບ ທາງດ້ານເມືອງ, ຄວາມສະຫງົບ ແລະ ຄວາມເປັນລະບຽບຮຽບຮ້ອຍ ຂອງປະເທດຊາດ ຢ່າງໜັກແໜ້ນ.
ກອງປະຊຸມໃຫຍ່ ຂອງອົງຄະນະພັກ ໄອຍະການ ປະຊາຊົນສູງສູດ ຄັ້ງທີ IV ໄດ້ປິດລົງດ້ວຍ ຜົນສໍາເລັດ ຢ່າງຈົບງາມໃນວັນທີ 4ຕຸລາຜ່ານມາ ເຊິ່ງ ທີ່ປະຊຸມ ໄດ້ເປັນເອກະພາບພ້ອມກັນ ໃຊ້ສິດປະຊາທິປະໄຕ ປ່ອນບັດເລືອກເອົາ ຄະນະບໍລິຫານງານພັກ ຊຸດໃໝ່ ຈໍານວນ 9 ສະຫາຍ ຈາກຜູ້ຮັບ ສະໝັກເລືອກຕັ້ງ 12 ສະຫາຍ. ໂດຍໄດ້ເປັນເອກະສັນ ເລືອກເອົາ ສະຫາຍ ຄໍາສານ ສຸວົງ ເປັນເລຂາຄະນະພັກ, ສະຫາຍ ໄຊຊະນະ ໂຄດພູທອນ ເປັນຮອງເລຂາ ຄະນະພັກ, ສະຫາຍ ບຸນຍັງ ຈັນດາລະສານ ເປັນປະທານກວດກາພັກ, ສະຫາຍ ສອນສະຫວັນ ແສງອາໄພ, ສະຫາຍ ພູວຽງ ວົງໄຊ ເປັນຮອງປະທານກວດກາ.
ຂ່າວ ແລະ ຮູບ ຂປລ